KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. szeptember 20-i ülésére)


TÁRGY:  		HORVÁTH-MUCSI ANNAMÁRIA LAKÁSBÉRLETI JOGVISZONYÁNAK MEGHOSSZABBÍTÁSA


Kiskőrös Város Önkormányzatának (a továbbiakban: Bérbeadó) Képviselő-testülete a 91/2022. számú határozatával bérbe adta, a Bérbeadó tulajdonában lévő, Kiskőrös belterületi 2646/4/A/26 helyrajzi számon nyilvántartott, természetben  Kiskőrös, Árpád utca 5. 4. emelet  12. ajtószám alatt lévő 57 négyzetméter alapterületű komfortos lakást Mucsi Annamária (2023. július 29. napján követően: Horváth-Mucsi Annamária) részére 2022. október 01. napjától 2023. szeptember 30. napjáig 1 éves időtartamra. 

Horváth-Mucsi Annamária 2023. szeptember 7. napján kérelmet nyújtott be lakásbérleti jogviszonya meghosszabbítása iránt, tekintettel arra, hogy házastársával önálló életük megkezdéséhez nagy segítséget jelente. Jelenleg anyagi helyzetük nem teszi lehetővé saját tulajdonú ingatlan megvásárlását.
Mucsi Annamária 2020 óta a Kiskőrösi Óvodák aktív óvónője. Elhivatott pedagógus, jó szervező-, kommunikációs- és konfliktuskezelő készséggel és kiváló szakmai kompetenciákkal rendelkezik. Érték számára az életen át tartó tanulás, szakmai megújulás, ennek érdekében folyamatosan képezi magát. Az Állatbarát Óvoda cím elnyerése is neki köszönhető. Tavalyi nevelési évtől a német Blumenkreis tehetségműhely vezetője.
A Kiskőrösi Óvodák intézményvezetője támogatja kérelmét, 2022. év szeptember hónapjától határozatlan státuszra lesz kinevezve.

Az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 6. § (3) bekezdése alapján – költségelven szakemberek részére kiadott lakások esetén - a Képviselő-testület a lakásbérleti jogviszonyt – különösen indokolt esetben–legfeljebb három alkalommal, alkalmanként legfeljebb 2 évi időtartamra meghosszabbíthatja, amennyiben a bérlőnek nincs lakbér- és közüzemi díj hátraléka és szerződésben vállalt valamennyi kötelezettségét szerződésszerűen, késedelem nélkül teljesítette.
Horváth-Mucsi Annamária lakásbérleti jogviszonyának időtartama alatt a szerződéses kötelezettségeit maradéktalanul, határidőben teljesítette, ideértve a lakbér és a közüzemi díjak megfizetését is.
A fentiekre tekintettel javasolom, hogy a Képviselő-testület a város szakember-ellátottságának biztosítása érdekében adja bérbe a Kiskőrös belterületi 2646/4/A/26 helyrajzi számon nyilvántartott, természetben 6200 Kiskőrös, Árpád utca 5. IV. emelet 12. ajtószám alatti 2 szoba, 1 konyha, 1 közlekedő, 1 fürdőszoba, 1 WC, 1 éléskamra, 1 tároló helyiségekből álló 57 m2 alapterületű komfortos lakást Horváth-Mucsi Annamária részére 2 éves időtartamra, de legfeljebb Kiskőrösi Óvodáknál fennálló munkaviszonya időtartamára.
	

Kiskőrös, 2023. szeptember 12.

	Domonyi László s.k.,
	polgármester





HATÁROZAT-TERVEZET


A Képviselő-testület

1. egyetért azzal, hogy a város szakember ellátottságának biztosítása érdekében, valamint az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet értelmében Kiskőrös Város Önkormányzatának üzleti vagyonát képező, Kiskőrös belterületi 2646/4/A/26 helyrajzi számon nyilvántartott, természetben Kiskőrös, Árpád utca 5. 4. emelet 12. ajtószám alatti 2 szoba, 1 konyha, 1 közlekedő, 1 fürdőszoba, 1 WC, 1 éléskamra, 1 tároló helyiségekből álló 57 m2 alapterületű komfortos lakásra vonatkozóan a bérleti jogviszony Horváth-Mucsi Annamária részére 2 éves időtartamra, de legfeljebb a Kiskőrösi Óvodáknál fennálló munkaviszonya időtartamára meghosszabbításra kerüljön.

1. felhatalmazza a polgármestert a határozat-tervezet mellékletét képező módosításokkal egységes szerkezetbe fogalt lakásbérleti szerződés aláírására.


Felelős:	polgármester
Határidő:	azonnal

